Утыкур зыгъэдахэ Ташло Алий
Зи макъ дахэмкIэ ди республикэм и мызакъуэу нэгъуэщI щIыналъэ куэдми къыщацIыхуа оперэ уэрэджыIакIуэ лъэщщ Музыкэ театрым и солист, Урысей Федерацэм щIыхь зиIэ и артист, Пуччини Джакомэ и цIэр зэрихьэу оперэ уэрэджыIакIуэхэм я зэхьэзэхуэ Италием щекIуэкIам и лауреат Ташло Алий. Абы хузэфIэкIамрэ лэжьыгъэу зыхэтамрэ я гугъу къэмынэIауэ сщIынщ жыпIэу уи пщэ дэплъхьэжыныр щхьэгъэпцIэжщ, уеблэмэ къеббжэкIын къудейри гугъущ, ахэр апхуэдизкIэ куэд мэхъури.
ЛИРИКЭ тенор макъ лIэужьыгъуэр зиIэ, илъэс щэщIым щIигъуауэ утыкушхуэм ит адыгэлIыр зэман зэхуэмыдэхэм IуэхущIапIэ зэмылIэужьыгъуэхэм щылэжьащ. Псалъэм папщIэ, сэ сощIэж Дер Вячеслав 2005 гъэм къызэригъэпэщауэ щыта, къафэмрэ уэрэдымкIэ уней ансамблым и унафэщI дзыхь къыхуищIу ищIауэ зэрыщытар. Дагъыстэн Республикэм оперэмрэ балетымкIэ и театрым щылэжьащ, Ставрополь щIыналъэ театрымрэ Пятигорск и опереттэ театрымрэ зэгурыIуэныгъэкIэ ядэлэжьащ, Ярослав губернаторым и театру дэтым иригъэкIуэкI опернэ фестивалым уэрэд щыжиIащ, Таллинн концертхэр щитащ. Римский-Корсаков и цIэр зэрихьэу Санкт-Петербург дэт къэрал консерваторэр къэзыуха, Карузэ Энрике и студием и лэжьыгъэм зыщыхэзыгъэгъуэза щIалэр Къэбэрдей-Балъкъэрым къызэрыкIуэжыр и егъэджакIуэ-гъэсакIуэхэм яфIэфIтэкъым, «утыкушхуэм къыхуигъэщIа уи макъыр къуажэ гуэркIэ зэрыбгъэкIуэдыжынур дауэ?» къыщыжраIэпаи щыIэт. ИужькIэ Краснодар, Ростов ирагъэблэгъат, а къалэхэм щылажьэмэ я гуапэу, арщхьэкIэ идакъым. Оперэ гъуазджэм ди щIыналъэм зыщригъэужьыфыну къызыщыхъу, и лъэпкъым хуэлажьэмэ нэхъ къэзыщтэ Алий къахутегъэхьакъым, еджапIэр къызэриухрэ къэкIуэжауэ Налшык щолажьэ, щопсэу.
Фигу къэдгъэкIыжынщи, Алий игъэзэщIащ Жермон Альфред (Верди Дж. и «Травиата»), Герцогым (Верди Дж. и «Риголетто»), Ленский (Чайковский П. и «Евгений Онегин»), цыджан щIалэм (Рахманинов С. и «Алеко») я ролхэр, нэгъуэщI куэди.
Иджыпстуи Тэшлор жыджэру пыщIащ гъуазджэ гъащIэм: Музыкэ театрым игъэув лэжьыгъэхэм щIагъуэ яхэткъым абы партие нэхъыщхьэхэм ящыщхэр щимыгъэзащIэу, оперэхэм, опереттэхэм нэмыщI, IуэхущIапIэм утыку кърихьэ псысэхэми и зэфIэкI ирехьэлIэ. Ирагъэблагъэурэ ар щоджэгу гъунэгъу республикэхэми къэралым и къалэшхуэхэми щагъэув спектаклхэм, нэхъыбэу игъэзащIэри куэд зыпэмылъэщ партие гугъухэрщ. Махуэшхуэ пшыхьхэу Къэбэрдей-Балъкъэрым щызэхашэхэм къекIуэлIахэр и макъ дахэмкIэ хьэщыкъ ищIу уэрэд щыжеIэ Алий. Утыку къызэрихьэу хуаIэт Iэгуауэшхуэ. Сэ мызэ-мытIэу слъэгъуащи, сощIэ ар псоми зэрацIыхур, фIыуэ зэралъагъур.
2003 гъэм «Газета Юга» газетым ирита интервью кIэщIым Алий щыжиIауэ щытащ Чайковский Пётр и «Пиковая дама»-м роль нэхъыщхьэр, Герман и партиер, щигъэзэщIэну зэрыхуейр. Ташлом и хъуэпсапIэр мыгувэу къехъулIэныр зыхуэIуа щыIэкъым: Музыкэ театрым игъэувыну и мурадщ а лэжьыгъэшхуэри, зэман кIэщIым къриубыдэу Алий Герман хъуну дыщогугъ. Апхуэдэуи илъэс куэд ипэкIэ театрым и репертуарым хэта, Ташлор щыджэгуа Джузеппе Верди и «Травиата»-р ягъэувыжыну я мурадщ.
Ташло Алий утыкум щхьэкIэ и ныбжьым хуэмыфащэ зылэжьыну цIыхухэм ящыщкъым. Мы махуэхэм зи ныбжьыр илъэс 55-рэ ирикъуа артистым фIы дыдэу къыгуроIуэ щIалэгъуалэм гъуэгу етын зэрыхуейр, я макъми, я утыку итыкIэми ехьэлIауэ ахэр зэрыущиипхъэр. Аращ и концертхэм, зыхэт спектаклхэм нэхъыбэу ныбжьыщIэхэр хишэмэ нэхъ къыщIищтэр, хузэфIэкIIауи къыщIимыгъанэр.
ЦIЫХУ къэс езым и хъуэпсапIэ иIэжщ, ар лэжьыгъэ ирехъу, унагъуэм ехьэлIауи щрет. Къэбэрдей-Балъкъэрым и мызакъуэу зи зэфIэкIыр нэгъуэщI щIыпIэ, уеблэмэ къэралхэм нэIуса Ташлом и лэжьыгъэр къызэрехъулIам зыми шэч къытрихьэркъым. Абы къыдэкIуэу, унагъуэ дахэ иIэщ Алий, и хъуэпсапIэм и нэхъыфIыр зэхьэлIари, шэч хэмылъу, и къуэ закъуэ Темболэтщ. ЩIалэр Ставрополь дэт, Кавказ Ищхъэрэ федеральнэ университетым юристхэр щагъэхьэзыр и къудамэм щоджэ. Япэ курсыр къиуха иужь, пщыхьэщхьэкIэрэ щеджэ хъууэ а еджапIэ дыдэм и етIуанэ факультетми щIэтIысхьащ. Военнэ кафедрэм щIэныгъэ щызэзыгъэгъуэтыну хуей цIыху щитхум щIигъум щыщу къыхаха 36-м хиубыдащ Темболэт, нэхъыбэ дыдэу ягъэув балл 200-р къихьри. Ахэр псори гуфIэгъуэщ, гухэхъуэгъуэщ, насыпщ Алийрэ и щхьэгъусэ Тамарэрэ я дежкIэ. Ди гуапэщ я щIалэм и гуфIэгъуэ, и ехъулIэныгъэ куэд хэплъэу зэщхьэгъусэхэр гъащIэм тезэшэну.
ИСТЭПАН Залинэ.
